CELEX: 52015PC0677
Language: sl
Date: 2015-12-15
Title: Predlog SKLEP SVETA o uvedbi začasnih ukrepov na področju mednarodne zaščite v korist Švedske v skladu s členom 9 Sklepa Sveta (EU) 2015/1523 in členom 9 Sklepa Sveta (EU) 2015/1601 o uvedbi začasnih ukrepov na področju mednarodne zaščite v korist Italije in Grčije

EVROPSKA KOMISIJA
            Strasbourg, 15.12.2015
            COM(2015) 677 final
            2015/0314(NLE)
            Predlog
            SKLEP SVETA
            o uvedbi začasnih ukrepov na področju mednarodne zaščite v korist Švedske v skladu s členom 9 Sklepa Sveta (EU) 2015/1523 in členom 9 Sklepa Sveta (EU) 2015/1601 o uvedbi začasnih ukrepov na področju mednarodne zaščite v korist Italije in Grčije
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               1.1 Člen 78(3) Pogodbe in trenutni začasni mehanizem premestitev  
            
            
               
                  V sklopu skupne azilne politike člen 78(3) Pogodbe o delovanju EU (PDEU) določa posebno pravno podlago za ravnanje v izrednih razmerah. V skladu z navedenim členom lahko Svet na predlog Komisije in po posvetovanju z Evropskim parlamentom sprejme začasne ukrepe v korist ene ali več držav članic, ki se soočajo z izrednimi razmerami zaradi nenadnega prihoda državljanov tretjih držav v eno ali več držav članic. Začasni ukrepi iz člena 78(3) PDEU se sprejmejo le izjemoma. Uporabiti jih je mogoče šele, ko je dosežen določen prag nujnosti ukrepanja in resnosti težav, ki jih v azilnem sistemu ene ali več držav članic povzroči nenaden prihod državljanov tretjih držav. 
               
               
                  Na podlagi člena 78(3) PDEU je Svet sprejel dva sklepa o uvedbi začasnih ukrepov na področju mednarodne zaščite v korist Italije in Grčije. V skladu s Sklepom Sveta (EU) 2015/1523
                     1
                   naj bi 40 000 prosilcev za mednarodno zaščito premestili iz Italije in Grčije v druge države članice. V skladu s Sklepom Sveta (EU) 2015/1601
                     2
                   naj bi 120 000 prosilcev za mednarodno zaščito premestili iz Italije, Grčije in drugih držav članic, ki se soočajo z izrednimi razmerami.
               
               
                  V skladu s Sklepom Sveta (EU) 2015/1523 naj bi bilo iz Italije in Grčije na Švedsko premeščenih 1 369 oseb, v skladu s Sklepom Sveta (EU) 2015/1601 pa 4 358 oseb. 
               
               
                  Država članica lahko v skladu z drugim pododstavkom člena 4(3) Sklepa 2015/1601 Komisijo in Svet z navedbo ustrezno utemeljenih razlogov obvesti, da se sooča z izrednimi razmerami zaradi nenadnega prihoda državljanov tretjih držav, ki je posledica drastičnih sprememb migracijskih tokov. Komisija oceni navedene razloge in Svetu po potrebi predloži predloge. 
               
               
                  Če v skladu s členom 9 Sklepa Sveta (EU) 2015/1523 in členom 9 Sklepa Sveta (EU) 2015/1601 v državi članici nastanejo izredne razmere zaradi nenadnega prihoda državljanov tretjih držav, lahko Svet v skladu s členom 78(3) PDEU na predlog Komisije in po posvetovanju z Evropskim parlamentom sprejme začasne ukrepe v korist zadevne države članice. Takšni ukrepi lahko, če je to ustrezno, vključujejo odložitev sodelovanja zadevne države članice pri premestitvah v skladu z navedenima sklepoma ter morebitne izravnalne ukrepe za Italijo in Grčijo.
               
               
                  Švedska je z dopisom z dne 5. novembra 2015 Komisijo in Svet z navedbo ustrezno utemeljenih razlogov obvestila, da se sooča z razmerami iz člena 4(3) Sklepa Sveta (EU) 2015/1601 z dne 22. septembra 2015 o uvedbi začasnih ukrepov na področju mednarodne zaščite v korist Italije in Grčije, ter zaprosila za prilagoditev mehanizma premestitev v korist Švedske. Švedska je z dopisom z dne 8. decembra 2015 uradno zaprosila za odložitev njenih obveznosti iz sklepov Sveta (EU) 2015/1523 in (EU) 2015/1601.
               
            
            
               1.2 Uporaba člena 9 sklepov Sveta (EU) 2015/1523 in (EU) 2015/1601 za Švedsko
            
            
               
                  Švedska se sooča z izrednimi razmerami zaradi nenadnega prihoda državljanov tretjih držav na njeno ozemlje. 
               
               
                  Zaradi znatnega povečanja števila nezakonitih prehodov meje v EU in sekundarnih gibanj po Evropi je na Švedskem prišlo do močnega porasta števila prosilcev za mednarodno zaščito. 
               
               
                  Podatki Eurostata potrjujejo močan porast števila prosilcev za azil na Švedskem. Število prosilcev za mednarodno zaščito se je z 68 245 prosilcev v obdobju med 1. januarjem in 31. oktobrom 2014 povečalo za več kot 60 %, na 112 040 prosilcev v obdobju med 1. januarjem in 31. oktobrom 2015.
               
               
                  Poleg tega je mesečno število prosilcev za mednarodno zaščito pred kratkim doseglo še višjo raven: med avgustom (11 735) in septembrom (24 261) se je podvojilo in oktobra 2015 doseglo 39 055 oseb (povečanje za 61 % glede na september). 
               
               
                  Na Švedskem je v letu 2015 daleč največ prosilcev za mednarodno zaščito na prebivalca v EU (11 503 prosilcev na milijon prebivalcev).
               
               
                  Poleg tega se Švedska sooča s težkimi razmerami zaradi nedavnega občutnega porasta števila mladoletnikov brez spremstva – eden od štirih prosilcev navaja, da je mladoletnik brez spremstva. 
               
               
                  Ta položaj pomeni znaten pritisk na švedski azilni sistem, kar resno vpliva na razmere na terenu, tj. na sprejemne pogoje in zmožnost azilnega sistema za obravnavanje prošenj. 
               
               
                  Trenutni položaj na področju migracij na Švedskem je tako brez primere v EU; zaradi pritiska na njene zmogljivosti za obravnavo prošenj za mednarodno zaščito in zagotovitev ustreznih sprejemnih pogojev za osebe, ki nedvomno potrebujejo mednarodno zaščito, je treba začasno odložiti obveznosti Švedske v okviru mehanizma premestitev in ji po potrebi zagotoviti operativno podporo. 
               
            
            
               2. PRAVNI ELEMENTI PREDLOGA 
            
         
         
            
               2.1 Povzetek predlaganih ukrepov
            
            
               
                  Da bi se Švedski zagotovila podpora pri soočanju z izrednimi razmerami zaradi nenadnega prihoda državljanov tretjih držav na njeno ozemlje, se s predlaganim sklepom za obdobje enega leta odložijo obveznosti Švedske kot države članice premestitve na podlagi sklepov Sveta (EU) 2015/1523 in (EU) 2015/1601. 
               
               
                  Predlagani sklep predvideva tudi zagotovitev operativne podpore Švedski, in sicer prek ustreznih dejavnosti, ki jih usklajuje Evropski azilni podporni urad oziroma jih po potrebi usklajujejo druge ustrezne agencije.
               
               
                  Švedska je po izteku veljavnosti tega sklepa še vedno dolžna iz Italije in Grčije na svoje ozemlje premestiti 1 369 oseb v skladu s Sklepom Sveta (EU) 2015/1523 in 4 358 oseb v skladu s Sklepom Sveta (EU) 2015/1601. Svetu in Komisiji bi morala predložiti časovni načrt, v katerem bodo opredeljeni konkretni ukrepi za zagotovitev učinkovitosti njenega azilnega in migracijskega sistema ter za nadaljevanje s premestitvami po izteku odložitve. 
               
               
                  Ta sklep ne vpliva na položaj državljanov tretjih držav, ki so že bili premeščeni na Švedsko v skladu s Sklepom Sveta (EU) 2015/1523 in Sklepom Sveta (EU) 2015/1601. 
               
            
            
               2.2 Pravna podlaga 
            
            
               
                  Pravna podlaga za predlagani sklep Sveta je člen 78(3) Pogodbe o delovanju Evropske unije. 
               
            
            
               2.3 Subsidiarnost 
            
            
               
                  Naslov V PDEU o območju svobode, varnosti in pravice prenaša nekatere pristojnosti v zvezi s temi vprašanji na Evropsko unijo. Te pristojnosti je treba izvajati v skladu s členom 5 Pogodbe o Evropski uniji, tj. če in kolikor države članice ne morejo zadovoljivo doseči ciljev predlaganega ukrepa in se ti zaradi obsega ali učinkov predlaganega ukrepa lažje dosežejo na ravni Evropske unije.
               
               
                  Evropska unija je izvedla te pristojnosti na tem področju s sprejetjem Sklepa Sveta (EU) 2015/1523 in Sklepa Sveta (EU) 2015/1601. Ukrepa iz tega sklepa sta odložitev obveznosti države članice iz navedenih sklepov zaradi izrednih razmer in zagotovitev dodatne operativne podpore, ki jo usklajujejo agencije EU, zato ju lahko sprejme le Evropska unija. 
               
            
            
               2.4 Sorazmernost 
            
            
               
                  Glede na nujnost in resnost razmer, ki jih je povzročil zgoraj opisani prihod državljanov tretjih držav, odložitev trenutnega ukrepa EU za Švedsko in zagotovitev dodatne operativne podpore ne presegata tistega, kar je potrebno za dosego cilja, tj. za učinkovit odziv na navedene razmere. Odložitev se nanaša samo na Švedsko, je začasna in ne vpliva na pravice prosilcev za mednarodno zaščito, ki so bili že premeščeni na Švedsko.
               
            
            
               2.5 Vpliv na temeljne pravice 
            
            
               
                  Ukrep ne vpliva na temeljne pravice, določene v Listini EU o temeljnih pravicah, prosilcev za mednarodno zaščito, ki jih zajemata sklepa Sveta (EU) 2015/1523 in (EU) 2015/1601. Odložitev obveznosti Švedske kot države članice premestitve se nanaša samo na Švedsko, je začasna in ne vpliva na prosilce, ki so bili že premeščeni na Švedsko.
               
            
            
               3.PRORAČUNSKE POSLEDICE
            
            
               
                  Predlog ne pomeni dodatnih stroškov za proračun EU.
               
            
            
               2015/0314 (NLE)
            
            
               Predlog
            
            
               SKLEP SVETA
            
            
               o uvedbi začasnih ukrepov na področju mednarodne zaščite v korist Švedske v skladu s členom 9 Sklepa Sveta (EU) 2015/1523 in členom 9 Sklepa Sveta (EU) 2015/1601 o uvedbi začasnih ukrepov na področju mednarodne zaščite v korist Italije in Grčije
            
         
         
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, zlasti člena 78(3) Pogodbe,
            
            
               ob upoštevanju predloga Evropske komisije,
            
            
               ob upoštevanju mnenja Evropskega parlamenta
                  3
               ,
            
            
               ob upoštevanju naslednjega:
            
            
               (1)V skladu s členom 78(3) Pogodbe o delovanju Evropske unije (PDEU) lahko Svet na predlog Komisije in po posvetovanju z Evropskim parlamentom v primeru izrednih razmer v eni ali več državah članicah zaradi nenadnega prihoda državljanov tretjih držav sprejme začasne ukrepe v korist zadevnih držav članic.
            
            
               (2)V skladu s členom 80 PDEU velja za politike Unije glede mejne kontrole, azila in priseljevanja ter njihovo izvajanje načelo solidarnosti in pravične delitve odgovornosti med državami članicami, akti Unije, sprejeti na tem področju, pa morajo vsebovati ustrezne ukrepe za uveljavitev tega načela.
            
            
               (3)Na podlagi člena 78(3) PDEU je Svet sprejel dva sklepa o uvedbi začasnih ukrepov na področju mednarodne zaščite v korist Italije in Grčije. V skladu s Sklepom Sveta (EU) 2015/1523
                  4
                naj bi 40 000 prosilcev za mednarodno zaščito premestili iz Italije in Grčije v druge države članice. V skladu s Sklepom Sveta (EU) 2015/1601
                  5
                naj bi 120 000 prosilcev za mednarodno zaščito premestili iz Italije in Grčije v druge države članice.
            
            
               (4)Člen 9 Sklepa Sveta (EU) 2015/1523 in člen 9 Sklepa Sveta (EU) 2015/1601 določata, da lahko v primeru izrednih razmer v državi članici zaradi nenadnega prihoda državljanov tretjih držav Svet v skladu s členom 78(3) PDEU na predlog Komisije in po posvetovanju z Evropskim parlamentom sprejme začasne ukrepe v korist zadevne države članice. Takšni ukrepi lahko, če je to ustrezno, vključujejo odložitev sodelovanja zadevne države članice pri premestitvah v skladu z navedenima sklepoma ter morebitne izravnalne ukrepe za Italijo in za Grčijo.
            
            
               (5)Švedska se sooča z izrednimi razmerami zaradi nenadnega prihoda državljanov tretjih držav na njeno ozemlje, ki je posledica drastičnih sprememb migracijskih tokov. Švedska je dne 8. decembra uradno zaprosila za odložitev njenih obveznosti iz sklepov Sveta (EU) 2015/1523 in (EU) 2015/1601.
            
            
               (6)Zaradi znatnega povečanja števila nezakonitih prehodov meje v EU in sekundarnih gibanj po Evropi je na Švedskem prišlo do močnega porasta števila prosilcev za mednarodno zaščito, ki so v EU večinoma vstopili v Italiji in Grčiji. 
            
            
               (7)Podatki Eurostata potrjujejo močan porast števila prosilcev za azil na Švedskem. Število prosilcev za mednarodno zaščito se je z 68 245 prosilcev v obdobju med 1. januarjem in 31. oktobrom 2014 povečalo za več kot 60 %, na 112 040 prosilcev v obdobju med 1. januarjem in 31. oktobrom 2015.
            
            
               (8)Poleg tega je mesečno število prosilcev za mednarodno zaščito pred kratkim doseglo še višjo raven: med avgustom (11 735) in septembrom (24 261) se je podvojilo in oktobra 2015 doseglo 39 055 oseb (povečanje za 61 % glede na september). 
            
            
               (9)Na Švedskem je v letu 2015 daleč največ prosilcev za mednarodno zaščito na prebivalca v EU (11 503 prosilcev na milijon prebivalcev).
            
            
               (10)Poleg tega se Švedska sooča s težkimi razmerami zaradi nedavnega občutnega porasta števila mladoletnikov brez spremstva – eden od štirih prosilcev navaja, da je mladoletnik brez spremstva. 
            
            
               (11)Ta položaj pomeni znaten pritisk na švedski azilni sistem, kar resno vpliva na razmere na terenu, tj. na sprejemne pogoje in zmožnost azilnega sistema za obravnavanje prošenj. Da se ublaži velik pritisk, s katerim se sooča Švedska, bi bilo treba obveznosti Švedske kot države članice premestitve na podlagi sklepov Sveta (EU) 2015/1523 in (EU) 2015/1601 odložiti za obdobje enega leta. 
            
            
               (12)Če je to ustrezno, bi bilo treba odložitev dopolniti z dodatnimi ukrepi podpore, ki jo usklajuje Evropski azilni podporni urad oziroma jo po potrebi usklajujejo druge ustrezne agencije. 
            
            
               (13)Švedska bi morala Svetu in Komisiji predložiti časovni načrt z ukrepi, ki jih bo sprejela za zagotovitev učinkovitosti svojega azilnega in migracijskega sistema ter za ponovno izvajanje obveznosti iz sklepov (EU) 2015/1523 in (EU) 2015/1601. 
            
            
               (14)Ker ciljev tega sklepa države članice ne morejo zadovoljivo doseči, temveč se zaradi obsega ali učinkov predlaganega ukrepa lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji (PEU). V skladu z načelom sorazmernosti iz navedenega člena ta sklep ne presega nujnega za dosego navedenih ciljev. 
            
            
               (15)Ta sklep spoštuje temeljne pravice in upošteva načela, ki jih priznava Listina Evropske unije o temeljnih pravicah. 
            
         
         
            
               (16)V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen PEU in PDEU, in brez poseganja v člen 4 navedenega protokola Združeno kraljestvo ne sodeluje pri sprejetju tega sklepa, ki zato zanj ni zavezujoč in se v njem ne uporablja.
            
            
               (17)V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen PEU in PDEU, in brez poseganja v člen 4 navedenega protokola Irska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
            
            
               (18)V skladu s členoma 1 in 2 Protokola (št. 22) o stališču Danske, ki je priložen PEU in PDEU, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja. 
            
            
               (19)Glede na nujnost razmer bi moral ta sklep začeti veljati dan po objavi v Uradnem listu Evropske unije –
            
            
               SPREJEL NASLEDNJI SKLEP: 
            
            
               Člen 1
               Predmet urejanja 
            
            
               Ta sklep določa začasne ukrepe na področju mednarodne zaščite v korist Švedske, da se ji zagotovi podpora pri boljšem obvladovanju izrednih razmer zaradi nenadnega prihoda državljanov tretjih držav.
            
            
            
               Člen 2
               Odložitev obveznosti iz sklepov Sveta (EU) 2015/1523 in (EU) 2015/1601
            
            
               Obveznosti Švedske kot države članice premestitve v skladu s Sklepom Sveta (EU) 2015/1523 in Sklepom Sveta (EU) 2015/1601 se odložijo do... [eno leto od datuma sprejetja tega sklepa Sveta]. 
            
            
            
               Člen 3
               Operativna podpora Švedski
            
            
               Švedski se pri soočanju z izjemnim pritiskom na njen azilni in migracijski sistem zagotovi ustrezna posebna podpora v obliki ustreznih dejavnosti, ki jih usklajuje Evropski azilni podporni urad oziroma jih po potrebi usklajujejo druge ustrezne agencije.
            
            
            
               Člen 4
               Dopolnilni ukrepi, ki jih sprejme Švedska
            
            
               Švedska do [en mesec po začetku veljavnosti tega sklepa] Svetu in Komisiji predloži časovni načrt z ukrepi, ki jih bo sprejela za zagotovitev učinkovitosti svojega azilnega in migracijskega sistema ter za ponovno izvajanje obveznosti iz sklepov Sveta (EU) 2015/1523 in (EU) 2015/1601.
            
            
            
               Člen 5
               Začetek veljavnosti
            
            
               Ta sklep začne veljati dan po objavi v Uradnem listu Evropske unije.
            
            
               V Strasbourgu,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  Sklep Sveta (EU) 2015/1523 z dne 14. septembra 2015 o uvedbi začasnih ukrepov na področju mednarodne zaščite v korist Italije in Grčije (UL L 239, 15.9.2015, str. 146).
               
               
                  
                     (2)
                  Sklep Sveta (EU) 2015/1601 z dne 22. septembra 2015 o uvedbi začasnih ukrepov na področju mednarodne zaščite v korist Italije in Grčije (UL L 248, 24.9.2015, str. 80).
               
               
                  
                     (3)
                  UL C , , str. .
               
               
                  
                     (4)
                  Sklep Sveta (EU) 2015/1523 z dne 14. septembra 2015 o uvedbi začasnih ukrepov na področju mednarodne zaščite v korist Italije in Grčije (UL L 239, 15.9.2015, str. 146).
               
               
                  
                     (5)
                  
                  
                        Sklep Sveta (EU) 2015/1601 z dne 22. septembra 2015 o uvedbi začasnih ukrepov na področju mednarodne zaščite v korist Italije in Grčije (UL L 248, 24.9.2015, str. 80).